Papersnake/gushiwen huggingface dataset:
送曾中丞入蜀
安绍芳（明代）

玉节遥看万里行，鸣笳吹角动西京。天边剑阁云连栈，树里巴西锦作城。

檄到百蛮新喻蜀，图开八阵旧藏兵。褰帷父老烦相问，辞赋何人似长卿。
余知府挽诗二首
叶适（宋代）

寿者福之首，中兼典郡来。
圣知天上事，磨尽世间材。
此傺灵龟往，何方化鹤回。
所亲都不恨，有识自兴哀。
世弼读白乐天放言诗仿其体依前韵作数首见寄因和答之亦仿乐天之体 其三
欧阳澈（宋代）

抟鹏休笑蓬蒿适，燕雀岂知鸿鹄游。颜蹠贤愚终莫域，渭泾清浊自殊流。

绠长方可探深井，水浅安能泛大舟。独爱乐天吟著句，输赢待看局终头。
探梅过西湖
郑安恭（宋代）

郊坰一到眼偏明，古寺寂无钟磬声。
共上篮舆寻胜事，独先冠盖愧双旌。
探梅载酒成幽趣，纵步登山喜晚晴。
自顾遨头最衰老，不才何幸守边城。
入城晁尹二家少留
韩淲（宋代）

我扶败舆过溪北，城郭虽喧有书屋。霜云忽暗疑雪天，坐稳瓶书蜡香扑。

何许心情说饯岁，漫写诗吟惊易俗。百年王谢几人家，目断苍茫听爆竹。
立春前一日再雪因用韵
李洪（宋代）

重雪催诗夜映窗，杉枯竹折恣撑摐。
交飞梅径妆才半，舞对鸾台影自双。
面壁谁参少陵室，羊裘试问富春江。
丰穰可卜卯年瑞，展拓边城筑受降。
题蕺山僧竹阁
周弼（宋代）

高阁俯人世，越香清古岑。
林表山烟薄，竹多苔色深。
露笋翻晓箨，云房生昼阴。
天风自然来，明月照我琴。
景豁谢幽事，竟日聆仙禽。
佳言出奇观，清梵扬空音。
子猷昔好此，故园今陆沈。
眷然顾兹赏，萧萧生道心。
梅花十绝
方岳（宋代）

三分香有七分清，月冷霜寒太瘦生。
山泽之儒君识否，乐天姓氏谪仙名。
次韵答蒲元礼病起
黄庭坚（宋代）

暖律温风何处饶，莫言先上绿杨条。
梢头红糁杏花发，瓮面浮蛆酒齐销。
吏事困人如缚虎，君诗入手似闻韶。
直须扶病营春事，老味难将少壮调。
书怀十首寄示小儿泽 其五
蓝智（明代）

德由孝悌立，身以勤俭持。君子贵闻道，小人幸乘时。

夭夭桃李贵，落落青松枝。霜雪一以降，始知岁寒姿。

苦学志虑耗，深耕筋力疲。书以尽性命，耕以充朝饥。
赠张钦州
张孝祥（宋代）

张家承平四姓侯，门前列戟金成丘。南来清贫家立壁，但有万卷书满楼。

云山极观半空写，下有花竹秀而野。闭门读易已三年，乐天知命忘华颠。

我行湘中识此老，难兄莫年更枯槁。从来戚畹须表劝，会听鸣珂趁朝早。

衡阳小隐虽深幽，去天尺五君无留。貂蝉兜鍪何足道，君必不为猿鹤羞。
感秋词四首 其三
夏子重（清代）

痴情又引兴添赊，暗为芳踪问水涯。却笑风光殊不似，十分惆怅过西家。
汪中丞戚都督道服访余小祇园即事 其四
王世贞（明代）

罢拥千帆截海涛，溪头耐可弄鱼舠。那轻芥子无多地，不论须弥万仞高。
送宋五之问得凉字
骆宾王（唐代）

愿言游泗水，支离去二漳。道术君所笃，筌蹄余自忘。

雪威侵竹冷，秋爽带池凉。欲验离襟切，岐路在他乡。
春尽
赵蕃（宋代）

南国春方尽，南风吹昼长。
野香花袭草，秀色麦侵桑。
客子政怀倦，田家任苦忙。
怅予终愧汝，垂老未渠央。
甫游冷泉亭
顾逢（宋代）

万绿重重如泼翠，一泓泉水浸苍苔。
分明天地开图画，山自飞来猿自来。
过函谷关
宋之问（唐代）

二百四十载，海内何纷纷。六国兵同合，七雄势未分。

从成拒秦帝，策决问苏君。鸡鸣将狗盗，论德不论勋。
为张良臣知府题梅图
释绍昙（宋代）

一篷春雪泛西湖，不觉和身入画图。
千古暗香疏影在，谁云骨冷不容呼。
续游仙诗（六首）
马洪（明代）

侍儿扶上紫鸾车，一笑相逢萼绿华。
今夜芜城好明月，无双亭上看琼花。
颂古五十五首
释绍昙（宋代）

幼小勤书懒出门，春风花柳自村村。
芳心不被笙歌引，时把唐虞子细论。
江船二咏 其二 橹
王恽（元代）

江船一钜鱼，橹柁乃尾鬣。当其渊水深，棹弱不救乏。

故令施航后，前与棹力合。济川具有五，此物乃其甲。

一声天际来，欸乃中流发。或浮大河东，并岸行若狎。

终朝卧舷间，兰桨但空插。缅怀剡木皇，智创万古法。
虎丘阻雨
黄庚（元代）

石阑浸碧剑池空，池外秋声万壑风。
人倚僧窗看风雨，亭亭塔影有无中。
送余刺史宝冈秩满入觐即次留别元韵 其五
觉罗四明（清代）

独处追曩昔，会垣曾小住。君自长溪来，每每亲丰度。

君旋移三山，士民望风附。继握清漳符，四野溥甘露。

迟君向东来，今复看西渡。
送欧员外还京时彭从吾亚卿两浙赈济
林光（明代）

凶年谁为变丰年，阴冷潜消浙水边。入幕共瞻双节钺，覆盘分照几颠连。

梦魂已捧中天日，箫鼓频催入画船。追送平生那惮远，荆州欲识愧无缘。
送王十一南行
元稹（唐代）

夏水漾天末，晚旸依岸村。风调乌尾劲，眷恋馀芳尊。

解袂方瞬息，征帆已翩翻。江豚涌高浪，枫树摇去魂。

远戍宗侣泊，暮烟洲渚昏。离心讵几许，骤若移寒温。

此别信非久，胡为坐忧烦。我留石难转，君泛云无根。

万里湖南月，三声山上猿。从兹耿幽梦，夜夜湘与沅。
唐多令
严淑珍（清代）

九十半过春。名山绕梦魂。喜芳游、伴结红裙。蜿蜒九龙峰秀绝，真妒煞、黛眉痕。

穿磴拂松云。清吟坐夕曛。看香闺、多少才人。惟我倚声惭击节，须满酌、慧泉吞。
喜花开
虞俦（宋代）

落木惊秋晚，黄共彻夜开。
便教双蝶舞，宁是万牛回。
有酒须频举，将诗莫浪催。
渊明千古意，为汝转徘徊。
到朱方寄智夫时为户部官
吴则礼（宋代）

逐客藜糁大官羊，蓬庐画省遥相望。
囊中锥处吾罢矣，地上钱流君未央。
一身投老鸡豚社，百战平生翰墨场。
拍拍水天高著眼，海门乞与雁随阳。
普天乐·叹光阴
滕斌（元代）

叹光阴，如流水。
区区终日，枉用心机。
辞是非，绝名利，
笔砚诗书为活计。
乐齑盐稚子山妻。
茅舍数间，田园二顷，归去来兮！
诉衷情 邻舟箫声
薛时雨（清代）

箫声幽咽出邻舟。彷佛忆扬州。多应离绪难遣，故付与、别人愁。

多月上，浦云收。夜悠悠。我歌谁和，心在吴天，梦落秦楼。
感怀寄友人二首 其一
刘崧（元代）

十年离乱今年甚，尽室飘零秋雨时。百里荒山行欲暮，望人烟火望晨炊。
题戴徵君幽居
王绶（唐代）

高卧云烟外，幽居静者心。门庭新种竹，桃李旧成林。

窗户泉声入，池塘柳色深。松花多醴酒，终日会知音。
悼双珍辞
杨万里（宋代）

有傅者岭兮，有玄者潭。崒乎琼台与玉堂兮，天垂光而蔚蓝。

宝祲下蟠乎九渊兮，瑰彩上绚乎千岩。羌旁砖轇轕而不漓兮，耿虹贯乎晴岚。

劬玉衡之望气兮，九载旭考而宵参。曰西江之轸墟兮，孕双珍乎泥之潜。

匪珠胎之双止兮，则瑴玉其美兼。帝令雷公以持斧兮，敕阳侯以发函。

逝将修贡于玉府兮，旅清庙而尔瞻。夫何夔魖獝狂之予妒兮，肆为伯明之谗。

蹇诉帝以不好兮，未听六丁之穷探。飞巨石以载震兮，汹怒涛以有严。

连璧毁于石韫兮，双珠裂于波涵。卞和恸以叫帝阍兮，随侯泣以衣沾。

帝亦悲伤而末如之何兮，磔不若魑魅而不厌。安得双珍之再芒兮，迥映乎西江之北南。
蜡梅
杨万里（宋代）

天向梅梢别出奇，国香未许世代知。
殷懃滴蜡缄封却，偷被霜风折一枝。
宿东林寺
陈圭（明代）

霜后丛林秋气深，天边斜日映峰阴。十年宦海嗟陈迹，一夜禅房净客心。

爱菊欲辞陶令印，赏桃空洒阮郎襟。山灵似解羁栖意，鹤唳猿啼月色沉。
双石鱼
韦骧（宋代）

谁磨紫石作双鱼，绕以清流泛酒觚。祗使幽人添醉逸，山林未快忆江湖。
宫词 其十八
周彦质（宋代）

华封献祝协休祥，已见诜诜十七王。宗德祖公钟圣世，子孙千亿正蕃昌。
洞山十咏·五叠泉
金履祥（宋代）

时行时止石高下，或见或闻云有无。
五叠何妨转奇伟，终然万折必东趋。
拟筑别业先柬陈元孝先生
黄宽（清代）

花满名山渐渐阴，久拌生计任浮沈。一樽美酒供清夜，几度疏风寄短吟。

身隐已忘天子贵，交疏总得故人心。谁云兴尽山阴道，共纪桃源岁月深。
酬梁芝三吏部
袁佑（清代）

角巾独买碧山居，人羡山公启事余。词赋近题梁苑雪，音书远寄汴河鱼。

几年帝里轻回驭，何日王门敢曳裾。见说莺啼曾有约，片帆春雨到衡庐。
蝶恋花 杏庄为莫景行题
凌云翰（元代）

一色杏林三百树。茅屋无多，更在花深住。旋压小槽留客醉。举在忽听黄鹂语。醉眼看花花亦舞。风卷残红，飞过邻墙去。恰似牧童遥指处。
谢无文惠书不至
释月涧（宋代）

一幅无文倍息全，无端流落水云边。秋空雁字重书出，顿首分明到不宣。
燕子龛禅师
王维（唐代）

〔一本有咏字〕
山中燕子龛。
路剧羊肠恶。
裂地竞盘屈。
插天多峭［谔，“山”代“讠”］。
瀑泉吼而喷。
怪石看欲落。
伯禹访未知。
五丁愁不凿。
上人无生缘。
生长居紫阁。
六时自捶磬。
一饮常带索。
种田烧白云。
斫漆响丹壑。
行随拾栗猿。
归对巢松鹤。
时许山神请。
偶逢洞仙博。
救世多慈悲。
即心无行作。
周商倦积阻。
蜀物多淹泊。
岩腹乍旁穿。
涧唇时外拓。
桥因倒树架。
栅值垂藤缚。
鸟道悉已平。
龙宫为之涸。
跳波谁揭厉。
绝壁免扪摸。
山木日阴阴。
结跏归旧林。
一向石门里。
任君春草深。
颂古一百首
释智愚（宋代）

五逆闻雷慊慊然，寻常争敢与会宣。
自从六十轻酬后，济北驴名不浪传。
次韵酬张仲思高邮见寄二首 其一
张镃（宋代）

春来慵把酒，间日伴僧斋。风雨梅花梦，溪山老子怀。

有人非吏俗，同好任天涯。归上青云日，幽期孰与偕。
咏梅分韵得蕊字
陈傅良（宋代）

惜树须惜枝，看花须看蕊。
枯瘦发纤穠，况此具众美。
千林堕黄埃，数点昭青泚。
谁知霜雪深，天意欲玉女。
题周山甫锦绣段
文天祥（宋代）

客从西北来，遗我锦绣段。
上有双凤凰，文彩何灿灿。
置之箧笥中，岁月亦已宴。
天孙顾七襄，雷电下河汉。
凤凰忽飞去，遽然失把玩。
贫家机杼寒，秋虫助予叹。
富顺杨商卿使君曏与余相别于泸之合江，渺然
范成大（宋代）

合江县下初语离，共说再会知何时？
寿栎堂前哄一笑，人生聚散真难料
青灯话旧语未终，船头叠鼓帆争风。
草草相逢复相送，直恐送迎皆梦中。
昨闻亲上安边奏，玉阶从容移禁漏。
天香怀袖左鱼符，归作双亲千岁寿。
我今老病塘蒲衰，君归报政还复来。
万里傥容明月共，更期後梦如今梦。
建溪行馆 其一
蔡銮扬（清代）

平兰落九峰，高馆旷西瞩。鸟道挂残云，人烟散疏木。

浮岚蔼余景，明波荡空绿。隔水问渔家，武林深几曲。
参谋得暂假
陈渊（宋代）

青蒿何敢附苍官，要以陈根托岁寒。万事忘情知我拙，一窗容膝许同欢。

也知坚卧元非病，况是无心可得安。归去傥馀饥溺念，岂能无意复缨冠。
诗饯陈兄朝章居士永归本宅授诸挽者
朱熹（宋代）

蚤岁醇儒业，中年居士身。功名虚竹帛，德义满乡邻。

一笑藏舟失，千秋宰树新。伤心耆旧传，那复有斯人。
答霍益芳自山中寄怀
卢龙云（明代）

名山多副墨，水石更堪娱。嗜古翻成癖，探奇却类迂。

我犹淹拙宦，君亦著潜夫。意气应相许，何能学破觚。
汉口别舍弟
曹鼎望（清代）

汝从燕马去，我向楚州来。归梦随江水，离愁入酒杯。

暂分鸿雁序，先到凤凰台。有约迟冬杪，斋头看腊梅。
偶作
贾岛（唐代）

野步随吾意，那知是与非。稔年时雨足，闰月暮蝉稀。

独树依冈老，遥峰出草微。园林自有主，宿鸟且同归。
宫词
朱权（宋代）

忽闻天外玉箫声，花下听来独自行。
三十六宫秋一色，不知何处月偏明。
立方辟小阁附火兴之侄作诗劝会客次韵
葛胜仲（宋代）

吾儿玄学师老怀，严持月六八关斋。新来五辛不入口，坐使妻叹生不谐。

自言丈室净名量，惟期禅侣来存访。栗里岂独尊常空，亦乏秦声乱舂相。

朝来天雨瑶花霏，句如连璧来交辉。鹿柈茶果亦易具，不尔恐致膏肓讥。

幻界政应频燕喜，酒尽为谋当更起。趋庭为尔复缓颊，一杯既空难但已。
未至茶原梅水横发块坐三日
程敏政（明代）

几日黄梅雨，平吞绿树湾。犬惊船上屋，蛟纵水沉山。

两屐难乘兴，三杯暂破颜。人生亦堪笑，咫尺是乡关。
喜汤伯纪登第
刘克庄（宋代）

老觉人间无一忻，怪来乾鹊耳边闻。
休嗔穷鬼揶揄我，绝喜春官摸索君。
畴昔先生有高第，即今后死与斯文。
不应也跃看花马，忘却江天树与云。
次刘晓窗九日韵十首
杨公远（宋代）

自怜萍梗老羁孤，暂寓僧寮不用租。
九日有钱还可醉，不然萸菊酒俱无。
富溪八景富 其四 题孟浩然踏雪寻梅图
李昌祺（明代）

浩然先生生盛唐，锦心秀口冰肝肠。词追风雅谐宫商，清如环佩锵珩璜。

幼邻摩诘相颉颃，子美太白参翱翔。私入禁署逢明皇，诵诗却诵南山章。

忤意拂袖还襄阳，嬉游只在云水乡。闲身到处频徜徉，溪山晏岁梅吐香。

跨蹇独出寻孤芳，六花乱落纷悠扬。老树翯翯虬龙骧，痴童前引冻欲僵。

回顾似促归去忙，鹿门尚有十里强。先生驴背寒都忘，吟哦未觉天昏黄。

开元治世文运昌，同时诸子皆俊良。惟公制作尤擅场，篇篇首首兴趣长。

字字句句金玉相，明珠白璧争焜煌，千载不朽垂休光。
送王充道游三茅庐阜
杨时（宋代）

荆吴相望各天涯，千里柴车鹿自随。
解辔定应春尽日，及归宜待鹤来时。
圣贤莫负樽中渌，日月长为物外迟。
若过匡庐访真隐。卧龙庵下有期颐。
题赵少隐青白堂三首
陈与义（宋代）

使君堂上无俗客，白白青青两胜流。
添得吟诗老居士，千年一笑泽南州。
庆高耻堂柱史都运
赵汝腾（宋代）

招麾不可独斯人，中外称为社稷臣。
永叔未容居四谏，鲜于且起福全闽。
光华濡辔今新遣，风采埋轮又一新。
命下八州俱鼓舞，紫霞老守喜津津。
某顷蒙信阳使君教以边字韵佳句伏读降叹病倦答谢甚缓复不能奇仰俟斲削 其一
张孝祥（宋代）

风流追数建安年，谁遣朱轓并塞边。举国向来儒服少，是邦端有大夫贤。

须公帷幄收长策，著我江湖刺钓船。池阁追凉肯临否，红妆翠盖拥三千。
史院席上奉和首相吴公原韵
王存（宋代）

上圣思论著，前言摭绪馀。琼筵初赐醴，石室载紬书。

徽范贻来者，成功念昔欤。欲知开局盛，门拥相君车。
石霜寺
毕田（宋代）

石上泉华喷猛霜，境奇因此闢禅坊。
使君环笏留何用，枯木千馀满一堂。
颂古三十三首
释师观（宋代）

不落不昧，东倒西擂。
铁壁银山，一时粉碎。
不昧不落，且无造作。
诚哉是言，不从人学。
云长公赞
孙锐（宋代）

千载人，百世士。
知正统，明大义。
汉丞相，蜀先主。
同公心，烛三光。
为岳瀆，为星云。
今不死，髯将军。
北斗藏身因缘偈
释守端（宋代）

九衢公子游花惯，未第贫儒感慨多。冷地看他人富贵，等闲无奈幞头何。
吴趋行
萧绎（南北朝）

水里生葱翅，池心恒欲飞。莲花逐床返，何时乘舟归。
有怀洪复翁入郡城纳金课
方一夔（宋代）

故人东下濯沧浪，见说金沙作斗量。昔想万钱还跨鹤，晚知六博亦亡羊。

诗传剑阁烟霞藁，地入桐庐云水乡。潇洒满怀无处着，归程何况接新凉。
句
刘祁（元代）

玄猿哭处江天暮，白雁来时泽国秋。
孟冬寒气至
柳如是（明代）

雕甍方凄蹙，缛绣更沉戚。泣椒自愁粉，帖翠意难迪。

旖旎非寒冬，玄灵何迫觌。客从远方来，贻我书的历。

君心泻瑶树，妾意感花额。言言有深际，欢处殊不怿。

长感故人心，故心犹可忆。
颂古十二首
释智深（宋代）

末后无端重漏泄，焦齿翁翁嚼生铁。
玉鞭击碎月明珠，累及儿孙扬丑拙。
黄昏骤寒
赵蕃（宋代）

过午风犹怒，及昏寒骤增。
衣皆袷无絮，被只楮非缯。
所赋端如此，谁令病不胜。
更怜余习在，挟册自篝灯。
同坰寄黄济川五首 其二
吴则礼（宋代）

平生黄卷里，老罢白鸥边。莫作惊人语，深参饱睡禅。

随堂姑一钵，唤客或三鳣。宁要苏司业，时时与酒钱。
颂古三十首 其三十
释怀深（宋代）

髑髅里眼见犹在，枯木中龙声更狂。打破虚空光境尽，个中别有好商量。
园居即事 其四
赵春熙（清代）

诚然吾亦爱吾庐，种树莳花趣觉余。谋醉酒资人间字，课儿手写父遗书。

披吟自拙谋生计，衫履无华称索居。解得春风无限乐，管教块垒自消除。
朝中措·与君同是饱齑盐
佚名（宋代）

与君同是饱齑盐。先达任何淹。任玉东西醉倒，明朝病酒厌厌。任年三月，凤池春满，雁塔名添。记取西风桂影，一枝先上银蟾。
送郝公琰南下
袁宏道（明代）

雪子落纷纷，鸣涛远送君。梦回牛渚月，书达敬亭云。

俗薄休怀刺，交浮莫定文。王充如有论，应使蔡邕闻。
酒泉子 春波烟雨（在嘉禾东春波门外，?
吴镇（元代）

一掌春波，矗矗＊帆闹如市，昔年烟雨最高楼。几度暮云收。三贤古迹通歧路。＊堵玲珑插濠罟。荷花袅袅间菰蒲。依约小西湖。
诸葛仁叟县丞极贫能保风节有权贵招之不屑其行
戴复古（宋代）

时人谁识老聋丞，满口常谈杜少陵。俗辈众多吾辈少，素交零落利交兴。

权门炙手炎如火，诗社投身冷似冰。堪笑皇天无老眼，相知赖有竹林僧。
莲月轩在华亭东林寺为矩庵方上人赋
陶宗仪（明代）

凿沼栽莲半亩强，开轩敷席坐端相。从来水月真灵境，化出匡庐古道场。

兔影淡笼银橐净，冰轮清碾玉簪香。要知影色皆为妄，本性圆明意味长。
次袁说友巫山十二峰二十五韵
闾丘泳（宋代）

舟行观山无定姿，篷底兀坐真儿痴。
层崖复岭正杂遝，平冈横儿俄逶迟。
晴岚参天固竞秀，深崖挺石尤多奇。
遥岑浮眉绿点点。飞瀑悬剑锋差差。
饮闻巫山妙天下，今诵公诗如见之。
蓬仙来应人间世，妙龄便有声名随。
日谈经术辅主圣，久领国计嗤驽疲。
共推经邦济川楫，暂建分陕元戎旗。
百城听命仰赐履，三边制胜如筹帷。
长江高唐神女峡，万里昆仑分一枝。
峰峦森立入霄汉，塔庙选胜居高低。
响山猨啼声若啸，迎棹鸦舞来如嬉。
金母分畀神灵职，孰云朝暮阳台为。
琅函蕊笈发天秘，赞禹治水唐虞时。
英辞一洗千载陋，写之琬琰宜在兹。
人思传本快先睹，蔡邕石经车马驰。
北畅威名被沙漠，西奠夷落连黔施。
帝遣云軿镇南极，祠宫姑寓江之湄。
湘群时过鼓瑶瑟，宓妃岂复扬蛾眉。
金关已侔坐少广，丹经孰授逾期颐。
野人尘容粗知学，素守亦复涅不缁。
朅来乘轺职飞挽，两见祈谷歌噫嘻。
疲氓崎岖上转粟，旧业荒落南窥嶷。
劳生屡已度剑栈，清游颇念登峨嵋。
从今嵩高雅颂手，那数韩子南山诗。
送沈侍御便道归省
孙绪（明代）

丈夫游宦居閒散，斗粟未充衣未煖。显荣有志将柰何，閒庭终日张雀罗。

古人今人重柱史，万夫辟易看颐指。青春绣斧羡君归，无限声华溢甘旨。

骄行骢马金鞍光，尘埃不敢沾衣裳。阴阴杨柳平湖路，习习清风绿野堂。

堂中大老良方伯，蚤乞閒身对泉石。杖屦违来今几年，年年天际孤云白。

今年去作观风使，花鸟窥人知乐意。揽辔谁知有范滂，捧檄真能贱毛义。

村巷传呼御史临，纷纷拜揖人如林。三三两两里父叹，一经不负当年心。

桑榆歘忽生兰茝，镇日欢娱夜未改。戏綵新供昼锦明，婉容犹带霜威在。

晓起南望天濛濛，海波岭树迷双瞳。急别庭闱问前路，一封归奏明光宫。
送客之五羊二首 其一
唐庚（宋代）

不到番禺久，繁雄良自如。江山禹贡外，城郭汉兵馀。

圆折明珠浦，旁行异域书。五羊虽足乐，双鲤未宜疏。
乡友顾谨中以山水图题诗见寄依韵答之
管讷（明代）

九点吴山梦里青，远烟疏树晚冥冥。何时买得螭头舫，秋水菱歌泖上听。
句
丁谓（宋代）

鹰鹘腾双眼，龙蛇绕四肢。
苦热
李梦阳（明代）

伏阴固当奋，亢阳乃逾缅。嘈嘈蟪蛄鸣，树杪风不展。

上天收雷雨，万物沮沾洗。推案忽大叫，蓐驭何时返。

赤日厚地裂，挥汗无晨晚。古时有虞舜，弹琴理骄蹇。

轩辕制六律，四序无乖舛。何当挽二圣，吾欲遂仰偃。
七夕寄安道
韦骧（宋代）

去年此夕我拘官，君挟鱼轩到此安。自尔分驰数千里，岂图今日一交欢。

风萍离合光阴速，月桂交游契分完。不倒玉壶终未已，待将河汉夜深看。
余过温泉壁上有诗云直待众生总无垢我方清冷
苏轼（宋代）

石龙有口口无根，自在流泉谁吐吞。
若信众生本无垢，此泉何处觅寒温。
游七星岩
傅敏功（明代）

虚岩缥缈七星开，入望晴云拥翠来。一壑龙门浮日月，千家烟树隐楼台。

石悬片乳擎珠雨，风送飞花落酒杯。不必凌空听凤曲，人间亦自有蓬莱。
冬夜冯作鹏周未轩家无放过宿大通送作鹏西行
成鹫（清代）

霜风拂拂拂征衣，话尽寒灯兴不违。篱菊留将梅并赏，岫云行与雁俱飞。

僧房暂住宾犹主，客路频经去亦归。密约高悬君莫负，众芳消歇蕨芽肥。
寿周益公
杨炎正（宋代）

一相今年老，三孤只旧班。
鼎彝都刻了，杖屨不胜闲。
青遍人间眼，朱生镜里颜。
君王记弧节，应赐寿香山。
为李方舟题东坡赤壁图
释宝昙（宋代）

大江赤壁黄州村，鱼龙吹血波涛浑。
腥风不洗贼臣泪，暗湿官树旌旗昏。
城南哑哑一笑入，愁日动地回春温。
夜阑魑魅不敢舞，璧月如水舟如盆。
客亲馈鱼妇致酒，北斗可挹天可扪。
当时跨鹤去不返，水仙王家真画存。
百年画史有眼力，东坡晓挂扶桑暾。
寄题休宁赵氏 其五
方回（元代）

贯朽青钱粟腐红，何如心不愧天公。一方寸里无馀物，却笑敖仓武库穷。
璞玉
黎景义（明代）

美玉产昆山，浑然韬灵异。锥砺虽未加，体质独醇懿。

川岳挹精虽，毓兹王者瑞。桓信颁公侯，璧琮礼天地。

峃砢塞寰中，特达世寡二。风尘更颠倒，必将题曰伪。

造就幸日长，琢磨诚匪易。白虹既应天，人言焉足累。

急彰只小才，养晦乃大器。善价毋驰求，良工当自至。

明廷纵迟暮，陋巷好潜贲。窃怪陵阳侯，多洒干刑泪。
答李斗山明府冬日京邸见寄来韵
成鹫（清代）

一九还二九，相逢不出手。多谢意中人，寄书方外友。

日暮无好怀，抚景惭衰朽。卧雪忽经春，东风起杨柳。

遥遥怀古欢，澹澹如玄酒。名心即道心，无拒亦无受。

至道予所思，荣名君自有。大业戒速成，保之为可久。
慈圣皇后赐钟赞
宋直方（宋代）

稽首圆通圆觉王，圆合一切救有情。圆修自性妙湛然，假以音有而说法。

众生闻音得悟解，非色非空二非尘。方便无边行法门，成就如来大圆智。

稽首巍巍观世音，證入如是秘密门。于一尘中现多身，于多刹尘现一相。

于不可说微尘劫，而救不可说众生。发起耳根真实门，不与世间相流转。

世閒有论已宣明，有无无灭有非生。生灭二谛悉圆离，六根由是皆解脱。

奇哉庆喜最多闻，不知闻性常周普。因钟而闻佛所呵，不应更立钟之事。

当知金钟不可舍，能于末劫救沈沦。茫茫六道迷昏衢，得见钟有为慧日。

悲酸恶趣忍泪中，得凭钟有超彼岸。钟有有是大福力，能越苦海如智航。

我愿一切诸众生，闻是钟有同證觉。
西湖冰合
张翥（元代）

西湖雪厚冰彻底，行人径度如长川。风吹盐池结阴卤，日射玉田生暖烟。

鱼龙穴里寒更缩，鸥鹭沙头饥可怜。安得长冰通沧海，我欲三岛求神仙。
新城塔山对雨二首二
晁补之（宋代）

竹枝草履步苍苔，山上孤亭四牖开。
烟雨蒙蒙溪又急，小篷时转碧滩来。
送汪以南教授
方回（元代）

独冷儒官亦独清，前贤补处讵云轻。
后山三任入东观，修水七年留北京。
底用过多求美宦，自应垂后何香名。
赠言我竟无堪说，笑指篱边秋菊英。
郑香谷主政
王松（宋代）

考终富寿复何悲，枨触生平有挽词。今世酬恩偏觉负，来生识面莫教迟！

五千道德仙心古，八百孤寒客泪垂。老我底须愁永诀，九京聚首不多时！
句
李鼎（宋代）

南流底处所，绛帐居尊严。
肆赦小雨
楼钥（宋代）

端门宣赦乐欢然，膏泽还应降九天。
始觉耳边鸣摵摵，渐看笏上溜涓涓。
我班金阙鸡竿侧，君侍玉皇香案前。
雨立固知同陛楯，一言犹幸赖优旃。
送杨志仁宪副谪长沙通判
程敏政（明代）

文懿家声却有光，喜从郊野见孤凰。许身价抵千金重，爱国心随万里长。

九辩赋存堪侑席，贰车官好胜监仓。当今圣主恩如海，刻日鸣珂入建章。
它山 其一
楼钥（宋代）

素蜺横卧作雷吼，日射细鳞银雪光。安得此身如白鹭，修然终日在梅梁。
上曾赞府三首 其一
吴惟信（宋代）

自肯名为懒，何曾与众同。闲情长向道，妙语半谈空。

平日身多病，今年药有功。门前栽五柳，春亦在其中。
寄程安抚
陈造（宋代）

归袖翩翩去谁御，篝灯荧荧翳复吐。
取道言从草市西，问津更访修竹坞。
残梦欻过均州山，杀更尚数襄阳鼓。
盎盎屯云连远岫，剪剪北风斜细雨。
袖手缩颈寒可胜，羡杀昨宵宿僧宇。
伏龙一炊随分饱，小市居民无醢脯。
孔明栖遁此其地，有庙才馀十里所。
侧望缚足欠一往，不得持杯吊忠甫。
鹿门三岘率如此，何者不为积阴阻。
行行野香间幽艳，晤对未用嗟无侣。
栎林森疎陂渌净，江梅水仙争媚妩。
殿秋迎腊太早计，花神今岁良夸诩。
黄堂交笔为尔吟，题品再三犹记不。
天涯骤作悬麻势，但听人家拥炉语。
寂寂关门唤大应，青钱可能沾重糈。
夺炀争席吾敢校，定知楚俗轻羁旅。
土风人情管头好，不比阳阿辄相遻。
馈浆亦有白首翁，束緼乃得青裙女。
推枕每被荒鸡催，捉鞭动与寒雁伍。
东村西里无乾地，上山下山泥油股。
隶厮任辇起复僵，登顿连朝吾愧汝。
空荒颇怪人迹绝，撩乱俄惊雪花舞。
搅絮铺盐疑变幻，寒壑漫山太荧侮。
瀰漫六幕眩明灭，梦汞两间迷仰俯。
山川映带巧装镂，林薮斓斑几纂组。
麋鹿廖骤鸟乌骇，颉颃猎夫布置罟。
脚毛罥羽不遗力。割鲜倒瓶供快茹。
人间壮观今创见，城市蔽亏无此睹。
跨驴索句信能事，还忆词坛有盟主。
风云月露溢缃素，膏馥芳鲜存肺腑。
大笔轩轩轧时杰，新篇衮衮流乐府。
击节长哦风为传，吮漱天籁含宫羽。
雪神风师底颜面，解渠严冷聊夸与。
雾扫天开一弹指，烛龙扬辉上琼圃。
劳勤惬快初不意，倏忽起灭嗟如许。
及兹追悔前两日，浪唶萍蓬悲兕虎。
谷成重到昔所安，令昔存旧犹比数。
黄昏剥啄门为启，盘卧肥羊榼佳醑。
他时回首追陈迹，可无甲子记毫楮。
岁乘赤蛇月就盈，中浣之后厥壬午。
述乱
白胤谦（清代）

先皇御天宇，圣德靡不周。英谋乘末造，百职嗟未修。

贼凶祸竟烈，率士戴同仇。宫车不忍听，社稷沦浮沤。

鸱张窥宝箓，逆毒播神州。三光黯失色，五岳撑齐愁。

万乘东方来，自天降貔貅。一鼓克关甸，长驱抵燕幽。

电扫欻雷崩，群孽载奄刘。八荒幸弛愤，九庙亦濯羞。

吊伐协天机，仁义匪弓矛。嗟晋越西鄙，实维冲贼喉。

封豕又巢穴，歇遽释兜鍪。跨河遂收崤，不啻触蚁丘。

元憝稽天诛，长瞻血泪流。
和陶停云
吴芾（宋代）

渊明抱节，不渝风雨。
为米折腰，颇厌艰阻。
归卧柴桑，孤松独抚。
希踪前贤，寤寐倾伫。
次李侍郎见赠韵
白玉蟾（宋代）

家居琼馆海山隅，腹内包藏三教书。
明月清风为活计，蓬头跣足走寰区。
玉炉丹熟斟琼醑，金阙朝回唱步虚。
要识我侬真面目，广寒宫里看蟾蜍。
水调歌头（程良器嘉量别赋一阕纪泛舟之会，往返次韵）
葛胜仲（宋代）

夜泛南溪月，光影冷涵空。棹飞穿碎金电，翻动水精宫。横管何妨三弄，重醑仍须一斗，知费几青铜。坐久桂花落，襟袖觉香浓。

庾公阁，子猷舫，兴应同。从来好景良夜，我辈敢情钟。但恐仙娥川后，嫌我尘容俗状，清境不相容。击汰同情赏，赖有紫溪翁。
恭谢庆成诗十韵
苏颂（宋代）

圣孝当天世继明，两全能飨礼交行。
路朝躬款三年报，斋寝先端七日诚。
穹厚博临通肸蠁，祖宗严祀极专精。
冕章从质更新制，钟虡铿纯复旧声。
舞佾前陈徽烈茂，燎烟升达上仪成。
不祈厚福归诸己，务达庞恩及庶氓。
还御端闱孚大号，载颁元历庆鸿名。
欢谣沸渭盈都辇，协气旁流浃海瀛。
百辟旅庭纷岳抃，四方延首效葵倾。
帝心虔巩常无怠，亿万斯年享治平。
梅龙
黄庚（元代）

孤根蟠屈浸冰壶，蛰裹阳和发朽枯。
雪树鳞封寒水玉，月梢颔吐夜明珠。
暗香吹冷龙涎湿，疏影涵清蜕骨癯。
安得华光叶公笔，共描云水卧云图。
寄梅臞
胡仲参（宋代）

别去忽经旬，春风阅二分。
几番吟对雨，独自暗思君。
客里加频病，愁边骇近闻。
倚栏商不得，心目乱於云。
送中书舍人内弟董仲鲁奉使亲藩
于谦（明代）

奉使亲藩属俊才，宁亲此日遂归来。天涯游子十年别，堂上慈颜一笑开。

北阙风云新节钺，西湖烟雨旧楼台。痴儿相见应相问，好带平安两字来。
水心即事六乎兼谢吴民表宣义
叶适（宋代）

听唱三更啰里论，白旁单桨水心村。
潮回再入家家浦，月上远当处处门。
挽李自玉
赵必象（宋代）

宗主文盟护梓桑，春风一手种甘棠。
葬时移近坡翁墓，留取清名伴菊香。
雪中过盘石山寄刘季山
李光（宋代）

离家六十日，晴岚逐征鞍。已嫌狐裘重，渐喜絺縠单。

朅来古清湘，狂风捲涛澜。小市人寂寂，夜深雪漫漫。

谁知桂岭北，风雪如长安。明朝过盘石，仰见苍苍山。

上有千尺松，下有百丈滩。刘子方避谤，结茅寓其间。

却扫谢友朋，儿女俱团圞。南行敢踌躇，履险如惊湍。

我心本无虑，莫作拘囚看。肯学老钟仪，楚奏声嘶酸。
春辞
赵善扛（宋代）

碧落初明月未收，露华香滴杳梢头。
玉阑干外东风暖，人在重云第几楼。
丙戌七月望日自南台游福严书留山中
张孝祥（宋代）

乞我一枝筇，经行又别峰。水流仙界叶，风落化城钟。

锡去泉无恙，车行石有踪。却怜磨衲老，曾见两儒宗。
观莲
韩元吉（宋代）

广寒仙子衣作裳，夜从宓妃款英皇。
朝游洛蒲暮潇湘，红妆翠羽森成行。
仙姿不作时世妆，或凝朝霞艳秋霜。
临流顾影濯沧浪，游鱼属玉双鸳鸯。
长良北斗相低昂，笑中如花语如香。
徘徊醉著清漏长，炯然开奁照湖光。
湖风吹水洒面凉，明珠落佩千鸣珰。
碧筩宛宛中可觞，为君行歌酌天浆。
瑶池玉井遥相望，归舟浮空月茫茫。
初夏谒告家居值风雨偶作二绝
张耒（宋代）

高堂终日雨潺潺，却着重裘尚薄寒。
风雨似秋君莫怪，客愁天色两相关。
绍兴亲享明堂二十六首
佚名（隋代）

礼协丰融，诚交彷佛。
辟公受膰，宗祀临痤。
贻我来牟，以兴嗣几。
山川出云，天地同气。
访晁季一
吕本中（宋代）

近人鸟雀昆弟语，堆案簿书凫鹜行。是中亦自有佳趣，公但徐之渠自忙。

西风忽来凉月晓，枫叶芦花秋意少。劝君多饮莫多谈，截断中流公更参。
沁园春·姑射琼仙
佚名（宋代）

姑射琼仙，论人间世，学宫样妆。费精神刺绣，裁成云锦，今朝喜遇，弱线添长。收拾云情，铺张雨态，来嫁朱门趁一阳。真还是，两情鱼水，并颈鸳鸯。登科人道无双。问小底何如大底强。幸洞房花烛，得吹箫侣，短檠灯火，伴读书郎。办苦工夫，求生富贵，要折丹枝天上香。来秋也，看载膺鹗荐，载弄之璋。
句 其五
沈括（宋代）

四蹄双翻惊草头，飞入平原不沾土。
摸鱼儿 春尽游极乐寺海棠落矣用樊榭韵
叶大庄（清代）

雪濛濛、落英如罽，僧庐风景依旧。三年两踏东华土，失意浑如病酒。

君记否。墨样藤花、金样垂丝柳。重帘坐久。更疏雨声凄，斜阳影淡，低唱破樱口。

来非偶，才过残红时候。郭外游人还有。斗茶读画山房晓，官酝宜赊三斗。

香梦瘦。想春事都城、半落词家手。禅幢静昼。剩绿幄浓阴，叩门看竹，小约剪灯又。
奉荅燕公
王琚（唐代）

郡远途且艰，宜悲良自得。胡为心独尔，惠好在南国。

亦既清颜披，囧然良愿克。与君兰时会，群物如藻饰。

烟景惜欢赏，云山起翰墨。接艺奇思微，偶谈玄言直。

永日不知倦，逾旬犹谓亟。如何酌离尊，移棹巴城侧。

浦口劳长望，舟中独太息。疾风吹飞帆，倏忽南与北。

目尽不复见，怀哉无终极。唯当衡峰上，遥辨湖水色。
归途喜晴
陈文蔚（宋代）

来时风雪乱纷纷，归日川原处处春。
因识发生真意思，雨馀花柳更精神。
贤者之孝二百四十首·盛彦
林同（宋代）

既知为异物，号泣绝还生，
未有蛴螬炙，翻令母目明。
君禹病疟二月馀余过访不能数语情殊恋恋途中追忆再成二律奉寄 其一
胡应麟（明代）

一舸芦花正夕阳，题诗秋色照河梁。风惊宋玉三秋鬓，露浥相如万古肠。

剑色飞扬闽海外，琴心憔悴越溪傍。途逢伯乐应相笑，几度盐车扼太行。
次韵送刘都干赴金陵 其一
项安世（宋代）

六朝宫殿台城古，千徼貔貅幕府尊。消得能诗如小谢，去吟佳句张辕门。
越江曲
梁有誉（明代）

横塘风起送新凉，蒲叶拍波江水长。
莫道春归花落尽，中流还有杜蘅香。
南窗诗 其二
刘攽（宋代）

抱书南窗下，日午天光亮。阴阴夏木长，翙翙巢禽鬯。

因之省疏慢，亦喜就閒旷。散帙寄忘怀，曲肱从所尚。

临文眩今古，抚事杂欢怅。劳形竟何为，有心得非妄。

释卷忽自娱，收视已神放。远从华胥游，却立钧天上。

万缘倏皆空，至乐了无状。悲哉俗学徒，头白迷归向。
寄文叔合肥令
韩淲（宋代）

桓伊三弄笛，犹足战淝水。谈笑麾秦兵，所向皆披靡。

追击至青冈，坚亦中流矢。不经事少年，其壮乃如是。

宜乎谢东山，喜甚折屐齿。只今所城邑，历代几迁徙。

君怀霸王略，宰邑当念此。南北虽坚明，风尘未遽起。

士岂无奇气，叱咤有摩垒。一从辛巳年，海陵扰北鄙。

因循再结好，宁不有所俟。又三十八载，恐渐忘昔耻。

吁嗟靖康变，北客思故里。君今临淮垣，访古欲何似。

长啸朔风寒，晋人亦人耳。
五平五仄体
何景明（明代）

秋原何萧萧，耳目去杂茸。枯荷犹穿塘，苦瓠尚抱陇。

寒风吹空林，落日照古冢。徘徊观陈踪，露下发忽竦。
别陕州王司马
白居易（唐代）

笙歌惆怅欲为别，风景阑珊初过春。

争得遣君诗不苦，黄河岸上白头人。
飏稻行
章甫（宋代）

屋头场地如镜光，未晓相呼来破场。今年惭愧好天色，飏稻得风尤省力。

分时往往只论𥰭，主客四六无偏颇。高低十分早晚禾，就中谁家收最多。

妻儿舂糯试新曲，邻舍茅柴相接续。醉来起舞自顿足，官无差科即为福。
奉和元帅石末公元宵二首 其一
陈镒（明代）

自叹经年依半水，那知今夕客严城。中天月在无灯火，午夜风来有柝声。

浊酒不浇胸垒块，衰年犹觉句峥嵘。升平气象何时见，独对梅花坐到明。
九月九日
曾巩（宋代）

凄凄风露滋，靡靡尘霭屏。已忻庐舍清，未苦裘褐冷。

眠食味尤嘉，起坐日尚永。虚天照积水，精鉴出幽矿。

石莹见山棱，林疏觉窗囧。黄花宿蕊破，艳艳晨妆靓。

频寻远径香，每爱苍池影。为谁佳色鲜？慰我贫斋静。

寒醅出家法，异果得他境。甘腴馔新兔，丑怪荐修螷。

幽闲重时节，老大珍物景。献酬兴未薄，比讽思犹骋。

况同亲戚欢，讵匪田野幸。俱醉任栖鸦，烛炬尚可秉。
寿杨太守肃如
释今无（明代）

应身大士福人间，建隼专城布政閒。芳誉独多蘅杜气，清操还过雪霜颜。

已看瑞色临铜柱，会见祥云捧玉班。文藻长河吾欲赠，不胜幽思对南山。
用绰中韵送正臣正臣欲归隐而无资故广其意以
洪迈（宋代）

华裾锦领乌纱帻，气盖当年五陵侠。
胸中傀儡不可平，拂衣归来抱长铗。
轩然寄傲楸枰间，长恨坐隐非云山。
相逢笑我着微粟，我归未可君何难。
世人钱作牛吼音，谁能立谈寿千金。
空令拥鼻诵招隐，知君心在仙峰阴。
故山自叹无归期，作诗但拟渊明词。
却愁他日林下信，千里寄我惟当归。
赠洞微山人
陆游（宋代）

我年六十四，获谴输鬼薪，束书出东门，挥手谢国人，笑指身上衣，不复染京麈。
时有一老翁，祝我当自珍，却後十五年，迎君浙江滨。
我笑语是翁，岂说他生身？事果不可知，邂逅如隔辰。
鹤发无余鬒，鹑衣仍苦贫。
秋风旱河头，握手一笑新。
买酒烹鸡豚，往事得具陈。
试数同朝旧，零落增悲辛。
与翁虽俱老，肝胆犹轮囷。
千里亦命驾，何况托近邻。
秋高佳风月，相过莫厌频。
游洞霄得乡友道士邓君德清话因成古语
释自彰（宋代）

乱山倚伏龙蛇蟠，苍藤古木门径寒。
蕊宫潭潭列万础，碧楼朱户参云端。
吾闻上界足官府，谪下名山作仙侣。
我来寻仙访泉石，落日浮云随杖屦。
道士邓君吾故人，汲泉煮茗慰酸辛。
笑谈未厌樵柯烂，回首人间五百春。
孤鹤辞
白玉蟾（宋代）

芝田长相依，瑶池长相随。
云泥共悲欢，生死同襟期。
行啄林莽间，断翅谁与医。
往者不可复，病者不得飞。
极目青云中，临风翘以思。
思深不复啄，一唳天容悲。
与正弼侍者
释宗演（明代）

三应三呼亘古今，遁庵无此老婆心。痛拳热喝出门去，一听渠侬怨恨深。
题毕直閤翻经图三首 其二
陈造（宋代）

伯图无继昧尊王，独抱残经析渺茫。地下威文应吐气，人间宋李解升堂。
送客不及
宋祁（宋代）

祖帟难留十里筵，亭皋衰柳但长烟。
班骓不及来时路，黄鹄空惊去后弦。
曾是松心同岁晚，怒无梅信发春前。
南楼漫作凭高计，望尺天涯更有天。
京师人为严嵩语
佚名（明代）

可笑严介溪，金银如山积，刀锯信手施。
尝将冷眼观螃蟹，看你横行得几时。
燕谷漫兴 二首选一
张鸿（唐代）

坐卧荒园近十春，白松苍石绝纤尘。老夫聊借维持力，留待他年爱护人。
咏长信宫中草诗
庾肩吾（南北朝）

委翠似知节，含芳如有情。
全由履迹少，并欲上阶生。
忆诸弟
王守仁（明代）

久别龙山云，时梦龙山雨。
觉来枕簟凉，诸弟在何许。
终年走风尘，何似山中住。
百岁如转蓬，拂衣从此去。
观文殿大学士刑部尚书赠左仆射兼侍中刘公挽
苏颂（宋代）

星坠寝门夕，鵩来州舍辰。
人悲丧遗爱，帝梦失良臣。
勋业经纶远，文章气燄新。
殁犹荣故里，宸笔镂坚珉。
送少宗伯东渚杨公还朝
冯惟健（明代）

舟楫怀明主，笙歌慰远征。
蒲轮辉泰岱，龙节照淄渑。
日月丹霄迥，蓬莱绛阙曾。
上台旋斗极，东海运鹍鹏。
虞室夔龙重，周廷礼乐兴。
银台闲玉匦，天阁秘金縢。
九庙旂常集，诸陵剑舄登。
鲋隅祥雾隐，丰沛瑞源澄。
金粟双峰并，瑶池八骏乘。
臣邻瞻赫赫，宾从尽兢兢。
献纳当朝望，都俞气象增。
殊仪须景伯，正色待长升。
缇扇随车转，朱明丽盖升。
松亭余舞鹤，石絺按垂藤。
地境云光莹，天齐雨气蒸。
歌随林鸟变，思共暮烟凝。
牛角悲歌宁，龙门喜御膺。
十年还戴鹖，千里共担簦。
勋业宁金马，身名岂玉绳。
尘锋频自拭，铩翮尚堪腾。
敢谓吟《梁甫》，谁能著茂陵。
云门读书处，日暮倚崚嶒。
比作陈下瓜麴酿成奇绝属病疡不敢取醉小啜而
陆游（宋代）

翠蔓扶疏采撷忙，麴生系出古淮阳。
蹋成明月团团白，酿作新鹅淡淡黄。
醅瓮秋凄惊凛冽，糟床夜注爱淋浪，西斋幽事新成谱，首为高人著此方。
留别刘玄子
张九一（明代）

即看宾客散应刘，何意功名到故侯。
薄宦未能成病免，离筵早已入边愁。
旌旗黯黯黄河暮，雨雪霏霏白草秋。
纵使登楼堪望远，浮云无处觅中州。
题散兰图花叶狼藉若采而弃之者有松枝竹叶杂之盖戏墨也进士刘仲炯以示余因为赋此
刘崧（元代）

曾向深山采蕙兰，佩纫未试忽春残。飘零亦有同心者，莫作寻常斗草看。
景安录示旧雪诗拟简斋走笔赋所感奉谢
方回（元代）

名都十万户，拥貂者为谁。
一二达官外，絮纩或无之。
南雪压瘴疠，此事不可迟。
窭人既云众，速霁斯为宜。
天公作恶剧，十日韬晴曦。
平地尺未已，塞门湮途岐。
少年未更事，骇谓如此奇。
危登或深泛，一酣倾百卮。
今年老更穷，客炉拥尫羸。
稍稍穴窗隙，缩首略一窥。
未卜麰麦王，但悯乌鸟饥。
大儿寄书来，土冻菜本萎。
归家煮荒荠，一饱亦肉糜。
宁当卧袁安，何用访戴逵。
答云有故人，贻我幼妇词。
未妨三十韵，一酬带间诗。
栗兄书言荔支老树枯矣因感念介节叔祖
郑孝胥（清代）

岁星人望鲁灵光，此树婆娑共可伤。不见赪虬虚老屋，载寻白发亦空堂。

披书海国怀难遣，照影池波梦岂忘。凭仗阿兄勤点缀，春寒更与种修篁。
雩祭回銮辇中即事 其一
弘历（清代）

时放暅阳时复雨，也宜麦熟也宜禾。频邀天贶真堪幸，返已还增敬畏多。
江雪
柳宗元（唐代）

千山鸟飞绝，万径人踪灭。
孤舟蓑笠翁，独钓寒江雪。
送张师言知台州二首
李长民（宋代）

皖岭潜溪已厌观，此行更赏浙东山。
云开天姥极清旷，雾暗石桥穷险难。
年德俱高真召杜，风情未减眷樊蛮。
侧闻侍从多虚位，宁许耆英便赐闲。
如梦令
朱敦儒（宋代）

好笑山翁年纪。不觉七十有四。生日近元宵，占早烧灯欢会。欢会。欢会。坐上人人千岁。
收次卿近书二首 其二
周紫芝（宋代）

白水彭门道，秋风古战场。人应思故国，楼更在斜阳。

消息凭鱼素，游从问草堂。兰芽知己茁，何日见诸郎。
新繁县禾登九穗嘉甫弟有诗索和
魏了翁（宋代）

长官真是委边嵬，积累如山姓里来。
认得两閒无二本，口将一念贯三材。
异形所感犹如此，同气相孚亦信哉。
陆续功夫宁有己，相期更验漆雕开。
送陈恭甫编修归省后游粤 其二
吴荣光（清代）

闻君计游粤，北望即长安。明月一相忆，西风何处寒。

诗心黄叶路，客梦白蘋滩。倘过梅花岭，南枝寄驿官。
曹山寺
释晦山（宋代）

千年荷玉紫云蟠，偶翳浮尘影欲寒。
不是老人重着力，雨花洞口棘漫漫。
留别崔澣秀才昆仲
刘沧（唐代）

汶阳离思水无穷，去住情深梦寐中。岁晚虫鸣寒露草，

日西蝉噪古槐风。川分远岳秋光静，云尽遥天霁色空。

对酒不能伤此别，尺书凭雁往来通。
钱张宣慰三首
王义山（宋代）

贵介而能大耐官，留心翰墨此为难。
龙蛇现影笔端活，风雨惊人纸上寒。
教子一经文墨续，读书万卷夜灯残。
一门数世衣冠盛，曾把君家家传看。
王母庙
屈复（清代）

七日龙鸾未可凭，终南遗庙白云层。阶前古柏寒无叶，门外瑶池积有冰。

秦地山河留落日，汉家宫阙见孤灯。如今应是蟠桃熟，寂寞何人荐茂陵？
九月望徙坐冬窝
钱时（宋代）

满窗融日育天和，个裹还来着到麽。
多少世间闲落索，老夫情绪只冬窝。
艳体一章每句戏藏十六意
孙原湘（清代）

十二阑干花四环，美人二八倚中间。蛾眉那厌重新画，象戏刚中一半閒。

两度界笺书锦字，更番排卦炙香斑。嬉游二九还初七，生过娇儿尚玉颜。
舟中和唐诗五首 其二 晚至华阴
邵宝（明代）

西瞻自夙心，歇马向山阴。玉井连云远，金茎入露深。

半峰留夕照，万籁起秋林。往事今何在，温泉未陆沈。
遗镜
刘天益（宋代）

亲去镜亦去，镜还亲不还。
从今磨积垢，终不对慈颜。
明月挂台上，白云生匣间。
洪恩何以报，羞见鬓毛斑。
送邓帅参文举得南维守归
陈元晋（宋代）

风流耆旧传，悃逼静无华。
来重清油幙，归乘皂盖车。
离筵倾柏叶，客路看梅花。
闻有南来信，门前迓骑哗。
咏史上·贡禹
陈普（宋代）

杀傅囚师不敢言，奸人致意遂昏昏。
明经洁行人如梦，莫把优游议孝元。
壬寅仲冬晦日同吴监丞游延祥宫延祥盖和靖
杨冠卿（宋代）

霜日炫晴昼，湖光掠眼明。散策事幽讨，出门聊意行。

柳塘和靖居，宫殿若化成。霞裾赤城仙，笑语相逢迎。

云腴饮甘液，琅函披内经。趺坐纵名谈，妙处俱忘形。

须臾启灵锁，台沼列万楹。径路通深杳，宫花不知名。

石泉鸣佩环，松篁奏竽笙。髣髴如钧天，音韵铿韺䪫。

吾皇香案臣，笔力雕阳春。危亭倚高寒，意气干青云。

饮酣视八极，神驰白玉京。日月看跳丸，羲轮忽西倾。

归来十里塘，问讯江梅英。断桥流水香，一枝疏影横。

烟淡月昏黄，清于玉壶冰。锦囊搜好句，山阿纪前盟。
瑞鹤仙 贵妃生辰
曹勋（宋代）

小梅凝秀色，泛霁霭晴和，春容初透。璇霄降仙格，觉葱葱佳气，先惊花柳。

芝兰户牖。庆禀质、天长地久。有当熊避辇，嘉声懿德，六宫居右。

清昼。文箫仪凤，妙舞低云，缓锵钧奏。香传绣幄，腾非雾，上金兽。

愿千龄遐算，三宫慈爱，长亭兹辰劝酒。向瑶台阆苑，芳音永嫔万寿。
渔庄
昂吉（元代）

待得桃开泛钓艖，春光三月到渔家。风回池上凭栏立，一对鲤鱼吹浪花。
雨晴
晁公溯（宋代）

西风送残雨，吹尽檐际滴。
稍稍江流清，湛此千顷碧。
云收天倚盖，山静月衔壁。
秋容日夕佳，真欲慰北客。
寄沈仲居进三国志
刘过（宋代）

万死中原百战争，流芳遗臭各垂名。
思量陈寿已饶舌，又费先生一管城。
晚泊临水驿
成鹫（清代）

同舟拾枯竹，钻火作盘餐。晚食推篷坐，秋风隔浦寒。

山亭临水驿，旧吏送新官。独有沧浪叟，年年倚棹看。
春日寻李研斋杜苍略
梅磊（清代）

酒病不可支，佳会复难爽。踌躇减米钱，为买肩舆往。

道旁双古减，飒飒送清响。到门寻杜生，与之偕幽赏。

李侯志节人，山水情浩荡。闲庭呼酒尊，芹笋杂鱼鲞。

围棋互胜负，古今共抵掌。努力重斟酌，无复尘世想。

归途片月生，梨花白苍莽。
后土庙
罗隐（唐代）

四海兵戈尚未宁，始于云外学仪形。九天玄女犹无圣，

后土夫人岂有灵。一带好云侵鬓绿，两层危岫拂眉青。

韦郎年少知何在，端坐思量太白经。
送白都官归长安
司马光（宋代）

丈夫那肯浪低眉，薄宦空添鬓里丝。
泸水归来山浩荡，都门辞去菊离披。
黄鸡白酒五陵乐，杜曲樊川九谷宜。
复见夫君行直道，空峒气俗未应衰。
题隐泉
释怀深（宋代）

泉隐甘无竭，人闲道转高。涓涓清自足，休苦作波涛。
送森侄赴官
李处权（宋代）

郴江带郴山，逶迤入平楚。
伟观甲潇湘，信美非吾土。
阿咸方试吏，家风住仪矩。
此时奉亲舆，行李慎袢暑。
别离同姓重，况我老尔许。
勉力事勾稽，远臣观所主。
河南张应之东斋
梅尧臣（宋代）

昔我居此时，凿池通竹圃。
池清少游鱼，林浅无栖羽。
至今寒窗风，静送枯荷雨。
雨歇吏人稀，知君独吟苦。
南征八咏 其二 营山脚庄，夜望贼垒作
林占梅（清代）

灯火如星帜若云，眼中蝼蚁尚纷纷。三申平日严师律，一战明朝扫寇氛。

背水宜排韩信阵，撼山难犯岳家军。料他破胆将宵遁，班马声喧彻夜闻。
吴侍郎生朝
宋庠（宋代）

朝端旧记生贤日，使节临门恩有秩。
诏书感会形温辞，宴品丰华动私室。
降崧孕昴诚不诬，史简诗絃互褒述。
贤人挹道随汙隆，忽向西台就安逸。
门弧纪旦还复周，瑞霰连天芳岁遒。
埙音箎曲会中坐，栏丛玉树来西州。
称觞献寿私庭里，别得人生行乐意。
贰官礼乐春闱卿，托迹逍遥漆园吏。
病尹论交情最深，因声附祝成孤吟。
愿将明哲保身智，遗我摧颓知止心。
舟中夜坐
郁永河（清代）

东望扶桑好问津，珠宫璇室俯为邻。波涛静息鱼龙夜，参斗横陈海宇春。

似向遥天飘一叶，还从明镜渡纤尘。閒吟抱膝樯乌下，薄露泠然已湿茵。
东风齐著力（除夕）
胡浩然（唐代）

残腊收寒，三阳初转，已换年华。东君律管，迤逦到山家。处处笙簧鼎沸，会佳宴、坐列仙娃。花丛里，金炉满爇，龙麝烟斜。

此景转堪夸。深意祝、寿同福海增加。玉觥满泛，且莫厌流霞。幸有迎春寿酒，银瓶浸、几朵梅花。休辞醉，园林秀色，百草萌牙。
五禽言 其二 泥滑滑
周紫芝（宋代）

山中流水声聒聒，春禽说雨春泥滑。谁为春禽语，莫报幽人明日雨。

幽人明日欲上山，山头雨足花斓斑。
春游
陆游（宋代）

熟食从来少天色，东吴况是足春寒。
城南藉草可痛饮，安得酒肠如海宽？
梦中
饶介（元代）

流水无心竞，孤云与我同。
坐深明月下，行尽乱山中。
花落闻啼鸟，松凉爱御风。
悬知皆梦境，一笑万缘空。
金明春
刘弇（宋代）

宝历延洪，昌辰开泰，崧岳储灵特异。贤才并、□时间出，尽一一惊人绝艺。捧乡书，气格飘飘，似阆苑神仙，参差相继。纵子墨文章，相如才调，骤觉雷声平地。

太守宾兴当此际。正瑞霭寒轻，虚堂风细。舞腰旋、飞尘仿佛，歌管递、清声嘹唳。况相将、桂籍荣登，对酒面鳞江，何妨沈醉。但管取明年，宫花重戴，共赏金明春意。
三雪诗用前韵寓三字
项安世（宋代）

令月浓于耜，丰年兆太平。
片飞何粲者，磈落太麤生。
薛凤崩腾势，巫猿寂寞声。
冰溪无豕渡，樵路有人行。
巴峡疑无路，蓬山似有神。
极涵天地混，光助日星新。
开拓大千界，铺张九十春。
闭门经几日，饥杀咽螬人。
再见王进之于潭王即有岳鄂之行赠之四首
赵蕃（宋代）

君发未可白，亲颜元自红。
旨甘知有子，婚嫁趣成翁。
世岂无高义，途宁叹久穷。
但当言计拙，不可怨诗工。
念奴娇 其六 赋雨岩
辛弃疾（宋代）

近来何处有吾愁？何处还知吾乐？一点凄凉千古意，独倚西风乐廓。

并竹寻泉，和云种树，唤作真闲客。此心闲处，不应长藉丘壑。

休说往事皆非，而今云是，且把清尊酌。醉里不知谁是我，非月非云非鹤。

露冷风高，松梢桂子，醉了还醒却。北窗高卧，莫教啼鸟惊着。
蓬瀛台二首
张耒（宋代）

青冥不尽海茫茫，一望蓬瀛去路长。
秋信解凭诗客寄，春心长为楚魂伤。
萦回四望山如画，兴废千年木已苍。
直使台倾荆棘满，闻琴何用涕沾裳。
少监三首 其一
贯休（唐代）

器琢仙圭美有馀，席珍国宝比难如。衔花乳燕看调瑟，衣锦佳人侍读书。

荀氏门风龙变化，谢家庭树玉扶疏。即期寰海隆平日，归佐吾皇侍玉除。
奉和鲁望四明山九题。云北
皮日休（唐代）

云北昼冥冥，空疑背寿星。犬能谙药气，人解写芝形。

野歇遇松盖，醉书逢石屏。焚香住此地，应得入金庭。
野营曲
唐之淳（明代）

野营无城复无栅，掘水为濠倚沙碛。乌旗焰焰起中军，毡帐重重插戈戟。

帐前健儿椎大鼓，旗下才官彀弓弩。烟飞炮火夺天星，风点柝声传夜雨。

时将铁骑哨东西，沙草生香入马蹄。白狼河边狐豕尽，红螺山外雪云低。

就中借问何官属，半是公侯半藩牧。圣人三殿授兵符，列校两边听约束。

幕府深沉昼刻迟，烽堆寂静羽书稀。裹粮束甲行分垒，走狗呼鹰看打围。

东飞金乌西走兔，九州四海皆王土。凯归莫忘野营歌，归向朝中作歌舞。
古风·大雅久不作
李白（唐代）

大雅久不作，吾衰竟谁陈？
王风委蔓草，战国多荆榛。
龙虎相啖委，兵戈逮狂秦。
正声何微茫，哀怨起骚人。
扬马激颓波，开流荡无垠。
废兴虽万变，宪章亦已沦。
自从建安来，绮丽不足珍。
圣代复元古，垂衣贵清真。
群才属休明，乘运共跃鳞。
文质相炳焕，众星罗秋旻。
我志在删述，垂辉映千春。
希圣如有立，绝笔于获麟。
章法院中作
丘葵（宋代）

一入紫云深更深，游僧亦喜不相寻。
已无尘事改人意，时有书声杂梵音。
浩气养成天地小，欲心扫尽鬼神钦。
人生能有几七十，自爱当如百练金。
杜殿院挽词 其二
王十朋（宋代）

亲擢逢明主，台纲振一时。触真同獬荐，问不到狐狸。

奸佞已落胆，江湖甘把麾。贤哉郭有道，无愧蔡邑碑。
晓出茂州北门历双溪口陟土地岭
查礼（清代）

晓出茂郡城，乱山峙屏障，沙径多转折，东指复北向。

山脚汇双流，石漱桃花浪。缘溪策马行，登陟穷怪状。

迢迢岭路遥，竹青遍山放。寒翠吐晴烟，渺似春阴酿。

盘旋到岭头，孤云低可傍。回首见九峰，雪朗神气王。

地僻少人过，振衣独俯仰。啸声落虚空，兴逸心愈旷。
依韵和接花
梅尧臣（宋代）

唯是圃人巧，非关元化偏。
折条违物理，迁艳得花权。
美女嫁寒婿，丑株生极妍。
世间多妄合，吾不谓之然。
咏史二首 其二
曾巩（宋代）

子云无由归，俯首天禄阁。君平独西南，抗颜观寥廓。

无猜到沉冥，有故惊寂寞。用心岂必殊，拘肆事终各。
寄太学生苏复省亲未至
谢晋（明代）

雪晴时节送君归，今见都门雪又飞。别去岂无书系雁，相思空有泪沾衣。

只知近日丹青遍，宜念经年故旧违。肄业终当还胄监，孝心莫久恋庭帏。
故观文建安刘公挽诗四首
张栻（宋代）

平日多奇节，中间似富公。
天从庐墓请，人说救荒功。
辛苦培邦本，雍容遏乱锋。
文传遗奏切，更过子囊忠。
郊庙歌辞。享章怀太子庙乐章。武舞作
佚名（唐代）

绿林炽炎历，黄虞格有苗。沙尘惊塞外，帷幄命嫖姚。

七德干戈止，三边云雾消。宝祚长无极，歌舞盛今朝。
丙寅岁春送崇邑判簿刘宗文朝京 其二
蓝仁（明代）

佐邑由来宰邑同，一从堂上咏南风。十年岩穴消沈外，百里人南笑语中。

问俗更思延野老，亲贤频欲适儒宫。仙舟忽报朝天去，归日棠阴满路浓。
次永州
偶桓（明代）

迢递南征日，边陲路转赊。
零陵还属楚，湖口只如巴。
送舍应防虎，居人解捕蛇。
九疑遥在望，稽首问重华。
过富池水军寨前
董嗣杲（宋代）

山暝沉晴霭，江春荡夕晖。
水从螺港下，云接鹿矶飞。
雷鼓茶船众，风旗酒店稀。
黄昏入凄怆，营屋柝声微。
北苑十咏·龙塘
蔡襄（宋代）

泉水循除明，中坻龙矫首。
振足化仙陂，回晴窥画牖。
应当岁时旱，嘘吸云雷走。
送弟云霓北归 其五
殷云霄（明代）

来还亦此途，自爱各异乡。风波阻道路，冰雪被山冈。

倏尔风帆飞，伫立空彷徨。归与息宴游，典籍有馀芳。
戏呈孔毅父
黄庭坚（宋代）

管城子无肉食相，孔方兄有绝交书。
文章功用不经世，何异丝窠缀露珠。
校书著作频诏除，犹能上车问何如。
忽忆僧床同野饭，梦随秋雁到东湖。
忆余杭·长忆吴山
潘阆（宋代）

长忆吴山，山上森森吴相庙。庙前江水怒为涛。千古恨犹高。
寒鸦日暮鸣还聚。时有阴云笼殿宇。别来有负谒灵祠。遥奠酒盈卮。
行围四咏 其二 待围
弘历（清代）

两旗合帐殿，千骑列云涯。试看止齐势，端称左右宜。

弥缝休欲速，磬控尚需时。勒马平冈待，斐然立就诗。
忆旧游 题鲍问梅西湖感旧图
杜文澜（清代）

晕生绡一碧，树影湖光，者是西泠。烽火连三月，怪图中丝柳，都减春情。

故乡几回飞梦，随雁度南屏。甚踏雪桥荒，栖云径冷，愁说重经。

飘零共千里，况鲍老伤心，刚赋芜城。对酒商归计，问孤山何日，蜡屐同登。

瘦梅定应相识，遗鹤隔烟迎。怕戍角吹寒，沙边误却鸥鹭盟。
偈颂六十七首
释原妙（宋代）

一年又过一月，今日又从头起。
循环乌兔如梭。百年光阴有几。
循上座，休瞌睡。
直饶火急翻身，四大海水早已倾在汝耳里。
夕庵观吴寿宁画
赵蕃（宋代）

樛木蟠崖错节深，拍天风浪捲江心。有人来问夕庵境，万里孤云无处寻。
即事
何道生（清代）

黄昏风雨暗书帏，客里逢春春又归。一段间情无著处，杏花零乱柳花飞。
雪菊
释道璨（宋代）

大雪冻不死，秋风吹不开。
许大天地间，受得一所獃。
生意在根本，肯趁阳和回。
要从梅兄游，一笑霜雪堆。
六花已飞舞，槁悴如根荄。
下有返魂香，英英死不摧。
老仙造化手，妙处能夺胎。
唤醒万黄金，桃李皆奴侪。
对花酌老仙，高致方能陪。
东篱有佳人，万些招不来。
南溪上种芙蓉
杨万里（宋代）

夹水芙容密密栽，缘溪斜立照溪开。放教十里红将去，不尽溪流不要回。
和少蕴石林谷草堂三首 其二
葛胜仲（宋代）

云峰带竹似伊川，山溜甘于九陇泉。离世未应多怨诽，葆真聊自乐虚缘。

漫郎拟酌洼樽酒，逋客惭驰驿路烟。敢请著书详胜致，千秋万岁遣人传。
熊襄悯公墓 其二
陈大章（清代）

罢阃归田后，囊头对狱辞。孤忠传异代，野史记当时。

事与水云逝，名同日月垂。夕阳孤照外，犹树大明碑。
行严揖唐纕衡次公见和重九诗
郑孝胥（清代）

垂老从亡者，知为举世非。诸公胡不弃，异趣或同归。

好乱犹难止，当仁孰见机。沈思言外旨，相感入精微。
春六十韵
元稹（唐代）

节应寒灰下，春生返照中。未能消积雪，已渐少回风。

迎气邦经消，斋诚帝念隆。龙骧紫宸北，天压翠坛东。

仙仗摇佳彩，荣光答圣衷。便从威仰座，随入大罗宫。

先到璇渊底，偷穿玳瑁栊。馆娃朝镜晚，太液晓冰融。

撩摘芳情遍，搜求好处终。九霄浑可可，万姓尚忡忡。

昼漏频加箭，宵晖欲半弓。驱令三殿出，乞与百蛮同。

直自方壶岛，斜临绝漠戎。南巡暧珠树，西转丽崆峒。

度岭梅甘坼，潜泉脉暗洪。悠悠铺塞草，冉冉著江枫。

蚕役投筐妾，耘催荷蓧翁。既蒸难发地，仍送懒归鸿。

约略环区宇，殷勤绮镐沣。华山青黛扑，渭水碧沙蒙。

宿露清馀霭，晴烟塞迥空。燕巢才点缀，莺舌最惺憁.

腻粉梨园白，胭脂桃径红。郁金垂嫩柳，罯画委高笼。

地甲门阑大，天开禁掖崇。层台张舞凤，阁道架飞虹。

麹糵调神化，鹓鸾竭至忠。歌钟齐锡宴，车服奖庸功。

俊造欣时用，闾阎贺岁丰。倡楼妆z8々，农野绿芃芃.

贵主骄矜盛，豪家恃赖雄。偏沾打球彩，频得铸钱铜。

专杀擒杨若，殊恩赦邓通。女孙新在内，婴稚近封公。

游衍关心乐，诗书对面聋。盘筵饶异味，音乐斥庸工。

酒爱油衣浅，杯夸玛瑙烘。挑鬟玉钗髻，刺绣宝装拢。

启齿呈编贝，弹丝动削葱。醉圆双媚靥，波溢两明瞳。

但赏欢无极，那知恨亦充。洞房闲窈窕，庭院独葱茏。

谢砌萦残絮，班窗网曙虫。望夫身化石，为伯首如蓬。

顾我沉忧士，骑他老病骢。静街乘旷荡，初日接曈曨。

饮败肺常渴，魂惊耳更聪。虚逢好阳艳，其那苦昏懵。

黾勉还移步，持疑又省躬。慵将疲悴质，漫走倦羸僮。

季月行当暮，良辰坐叹穷。晋悲焚介子，鲁愿浴沂童。

燧改鲜妍火，阴繁晻澹桐。瑞云低g7々，香雨润濛濛。

药溉分窠数，篱栽备幼冲。种莎怜见叶，护笋冀成筒。

有梦多为蝶，因蒐定作熊。漂沉随坏芥，荣茂委苍穹。

震动风千变，晴和鹤一冲。丁宁搴芳侣，须识未开丛。
黄端四大士祝词 其八
释今无（明代）

支遁真同许掾游，如今芳迹在浮丘。银缸几度羲皇话，却笑彭篯易白头。
寄贤斋
张埴（宋代）

自从一掺去三千，尺宅抛来喜中年。
每叹圣贤风泯矣，可怜母子日萧然。
悠悠兰老离骚国，渺渺花开阳艳川。
九月不能应十月，挂书一束放翁船。
赠李西台
冯时行（宋代）

潇湘浓碧浸青天，千里人家接楚田。
惜别正当归雁后，相思无奈落花前。
江楼閒上云藏树，野渡初回月满船。
看著行春驱五马，丝丝垂柳拂长鞭。
虞丞相挽词三首 其三
杨万里（宋代）

一老堂堂日，诸贤得得来。但令元气壮，患不塞尘开。

名大天难著，人亡首忍回。东风好西去，吹泪到泉台。
太史萧宗乐半间园八咏 其七 茅阁
杨慎（明代）

三脊羞封禅，灵琼续楚辞。绿樽藉芳草，彩笔赋山茨。

千载青霞意，应同孔稚圭。
摸鱼儿（寿东轩）
蒋捷（宋代）

亸吟鞭、雁峰高处。曾游长寿仙府。年年长见瑶簪会，霞杪盖芝轻度。开绣户。笑万朵香红，剩染秋光素。清箫丽鼓。任滟玉杯深，鸾酣凤醉，犹未洞天暮。

尘缘误。迷却桃源旧步。飞琼芳梦同赋。朝来闻道仙童宴，翘首翠房玄圃。云又雾。身恍到微茫，认得胎禽舞。遥汀近浦。便一苇渔航，撑烟载雨，归去半寒鹭。
颂古五首 其一
释惟照（宋代）

缩水酒越浓，负心人越穷。铁刚刀自利，不用苦磨砻。

草鞋头戴今何在，我见牵来劈面舂。
春雁
颜检（清代）

春雨洒我庭，好风吹我衣。云影留微阴，日光澹余晖。

雁阵来玉门，嘹唳长空飞。修翎度雪岭，回顾嗟天涯。

同此声嗷嗷，遗音胡不悲。湘水非故土，良时早旋归。
焚书坑
章碣（唐代）

竹帛烟销帝业虚，关河空锁祖龙居。
坑灰未冷山东乱，刘项原来不读书。
和微之诗二十三首。和栉沐寄道友
白居易（唐代）

栉沐事朝谒，中门初动关。盛服去尚早，假寐须臾间。

钟声发东去，夜色藏南山。停骖待五漏，人马同时闲。

高星粲金粟，落月沉玉环。出门向关路，坦坦无阻艰。

始出里北閈，稍转市西闤.晨烛照朝服，紫烂复朱殷。

由来朝廷士，一入多不还。因循掷白日，积渐凋朱颜。

青云已难致，碧落安能攀。但且知止足，尚可销忧患。
奉川道中四绝
释宝昙（宋代）

弹指声中见弥勒，鼓琴安用识昭文。
青山步障五百里，犹有赠行南北云。
感古十首
胡仲弓（宋代）

卞氏璧难售，渊明琴本瘖。
自衒亦可丑，三献机转深。
无弦避俚耳，举世谁知音。
所以古达士，万事何容心。
勿学卞氏璧，请事渊明琴。
云门院
徐舫（元代）

西来宝刹几年深，寂寂松关掩白云。风里草香山麝过，雨中果熟野猿分。

楼台锁翠幽林静，钟鼓飞声下界闻。头白老僧相对坐，懒将面目看韩文。
云台治
张继先（宋代）

汉朝人与道翱翔，是处遗踪属静方。
烟外桃花非俗种，风前柏实有余香。
杖穿翠霭通深窅，舟驾洪波入渺茫。
千八百年三十代，云台空碧佩琳琅。
鹧鸪天 摹元人“门阑临暮霭，楼阁抹残霞”词句，作画并题以词
孙莹培（清代）

楼阁玲珑隐翠微。小桥返照夕阳西。闲情无限随流水，惟见残霞一抹飞。

风淡淡，柳依依。波光岚气映馀晖。闭门静寂人何处，放鹤携琴归未归。
晚眺
刘凤纪（清代）

何处蒲牢送夕晖，一声催得老僧归。随身不必游龙恃，薄暮犹多野马飞。

枯树含生仍寂寂，墟烟将散故依依。风光毕竟江南好，二月春深试袷衣。
己卯春过西湖
何梦桂（宋代）

世事谁家屋上乌，重来犹认旧西湖。风帘隔岸自高下，烟寺前山半有无。

野水菰蒲飞属玉，夕阳栏槛唤提壶。十年不记梅花梦，试向孤山问老逋。
读论语
陆游（宋代）

壮岁贪求未见书，归常充栋出连车。
晚窥阙里亲传妙，数简方知已有余。
观丙辰省试宣锁作
胡仲弓（宋代）

四海文章属品题，老夫刮腊有金篦。
诸君熟读阿房赋，未必能为五色迷。
卧听法曲霓裳
白居易（唐代）

金磬玉笙调已久，牙床角枕睡常迟。朦胧闲梦初成后，

宛转柔声入破时。乐可理心应不谬，酒能陶性信无疑。

起尝残酌听馀曲，斜背银缸半下帷。
用樵侄渔舟韵
钱时（宋代）

乐天知命吾付求，粗缯大布心休休。
小山松桂岁寒友，一日不休中三秋。
白云岩上飞相逐，白云岩前一窗足。
秋花未落春花开，办得工夫万宠辱。
长安贵人争轻肥，高桅大柁去复来。
岂不休渔好生涯，受用不尽一瓜皮，
炙手可热渠得知。